Document ID: 32007D0123

KOMMISSIONENS BESLUTNING
af 20. februar 2007
om at indrømme Italien en undtagelse vedrørende transport af slagtesvin ad offentlig eller privat vej til et slagteri inden for et beskyttelsesdistrikt i henhold til Rådets direktiv 92/119/EØF
(meddelt under nummer K(2007) 499)
(Kun den italienske udgave er autentisk)
(2007/123/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/119/EØF af 17. december 1992 om generelle fællesskabsforanstaltninger til bekæmpelse af visse dyresygdomme samt om specifikke foranstaltninger vedrørende blæreudslæt hos svin (1), særlig punkt 7, stk. 2, litra d), i bilag II, og
ud fra følgende betragtninger:
(1)
Den 15. november 2006 afgrænsede de kompetente myndigheder i Italien et beskyttelsesdistrikt omkring et udbrud af blæreudslæt hos svin i kommunen Romano di Lombardia i provinsen Bergamo i overensstemmelse med artikel 10 i direktiv 92/119/EØF.
(2)
I overensstemmelse hermed blev der udstedt et forbud mod flytning og transport af svin ad offentlige og private veje inden for dette beskyttelsesdistrikt.
(3)
Italien har dog ansøgt om en undtagelse fra forbuddet for så vidt angår transport ad offentlige og private veje af slagtesvin, som bringes ind i beskyttelsesdistriktet udefra for at blive ført til et slagteri i distriktet.
(4)
Der bør fastsættes bestemmelser for denne undtagelse, på betingelse af at Italien træffer strenge kontrol- og forsigtighedsforanstaltninger, der sikrer, at der ikke er risiko for spredning af sygdommen.
(5)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. Italien kan tillade transport af slagtesvin, som udefra bringes ind i det beskyttelsesdistrikt, der den 15. november blev afgrænset omkring det udbrud af blæreudslæt hos svin, som blev konstateret i kommunen Romano di Lombardia i provinsen Bergamo (i det følgende benævnt »svinene«), ad offentlige og private veje inden for beskyttelsesdistriktet til slagteri »IMC No 825 M« (i det følgende benævnt »slagteriet«) på følgende betingelser:
a)
Mindst 24 timer i forvejen anmelder embedsdyrlægen for oprindelsesbedriften afsendelsen af svinene til embedsdyrlægen for slagteriet.
b)
Svinene transporteres via en korridor; Italien fastsætter på forhånd bestemmelser vedrørende denne korridor.
c)
De kompetente myndigheder forsegler senest ved indkørslen til korridoren de køretøjer, der anvendes til transport af svinene; de kompetente myndigheder registrerer på forseglingstidspunktet køretøjets registreringsnummer og antallet af svin i køretøjet.
d)
Ved ankomsten til slagteriet skal de kompetente myndigheder:
i)
inspicere og fjerne køretøjets segl
ii)
være til stede ved aflæsning af svinene
iii)
registrere køretøjets registreringsnummer og antallet af svin i køretøjet.
2. Alle køretøjer, der anvendes til transport af svin til slagteriet, underkastes umiddelbart efter aflæsningen rengøring og desinfektion under officielt tilsyn og i overensstemmelse med de kompetente myndigheders anvisninger.
Artikel 2
Denne beslutning er rettet til Den Italienske Republik.
Udfærdiget i Bruxelles, den 20. februar 2007.

Labels: 17
0
8
6
18
15